Прилог 4

**УПУТСТВО ЗА ШИФРОВАЊЕ И ДЕШИФРОВАЊЕ ТЕСТОВА**

Шифровање тестова обавља комисија за шифровање коју чине два наставника или стручна сарадника из школе у којој се спроводи завршни испит.

Шифровање се врши тако што се истим редним бројем обележава садржај велике коверте, тј. тест на за то предвиђеном месту и мала коверта са идентификационом картицом ученика (без отварања мале коверте).

Првог дана, после истека времена за рад теста из српског, односно матерњег језика, комисија за шифровање записнички преузима сакупљене коверте од председника школске комисије (Образац 8). Отварајући једну по једну велику коверту, уписује исти редни број у кућицу у горњем десном делу предње стране теста предвиђену за интерну шифру и на малу коверту. Шифровање започиње редним бројем 001. Уколико се прегледање тестова не спроводи у матичној школи, шифре ученика садрже јасно обележје школе (назив школе или њен матични број). После завршеног шифровања, комисија за шифровање записнички враћа тестове и мале коверте председнику школске комисије (Образац 8).

Председник школске комисије записнички предаје тестове комисији за прегледање, а мале коверте са идентификационим картицама ученика склања на сигурно место на којем се чувају док се не заврши дешифровање тестова након завршетка сва три теста. Целокупан процес надгледа супервизор.

Другог дана, после истека времена за рад теста из математике, комисија за шифровање још једном записнички преузима сакупљене коверте са тестовима (Образац 8а) и врши шифровање по истом поступку као претходног дана. Шифровање теста из математике започиње првим следећим бројем у односу на број којим је завршено шифровање теста из српског, односно матерњег језика (нпр. српски, односно матерњи језик 001 – 126, а математика 127 – 252). После завршеног шифровања теста из математике, комисија за шифровање записнички враћа материјал председнику школске комисије (Образац 8а).

Председник школске комисије одлаже мале коверте са идентификационим картицама на сигурно место на којем се чувају док се не заврши прегледање теста из математике и комбинованог теста и приступи дешифровању.

Трећег дана, након истека времена за рад комбинованог теста, комисија за шифровање још једном записнички преузима сакупљене коверте са тестовима (Образац 8б) и врши шифровање по истом поступку као и претходна два дана. Шифровање комбинованог теста започиње првим следећим бројем у односу на број којим је завршено шифровање теста из математике (нпр. српски, односно матерњи језик 001 – 126, математика 127 – 252, а комбиновани од 253). После завршеног шифровања комбинованог теста, комисија за шифровање записнички враћа материјал председнику школске комисије (Образац 8б).

Председник школске комисије одлаже мале коверте са идентификационим картицама на сигурно место на којем се чувају док се не заврши прегледање и комбинованог теста и приступи дешифровању.

Комисију за дешифровање чине комисија за шифровање и школска комисија.

Дешифровање се обавља трећег дана испита на основу малих коверти и тестова. Прво се дешифрују тестови из српског, односно матерњег језика. Отвара се мала коверта за српски, односно матерњи језик са интерном шифром 1 и на основу података са идентификационе картице се на задњој страни теста са интерном шифром 1 уписују идентификациони број ученика, име школе, место и име и презиме ученика на за то предвиђеном месту. Поступак се понавља док се не заврши дешифровање тестова из српског, односно матерњег језика, затим математике и на крају комбинованог теста.

После дешифровања, лице задужено за информатичке послове уноси податке о укупном броју бодова и броју бодова по задатку у школску базу података у складу са Упутством (Прилог 8). Школска комисија објављује извод из централне базе података са привременим резултатима завршног испита на дан одређен календаром испитних активности.